“ธปท.” คาดเศรษฐกิจไทยฟื้นตัว Q1/66 หลังเจอวิกฤต “โควิด” ยาว
ธนาคารแห่งประเทศไทย ประเมินเศรษฐกิจไทยฟื้นตัวราวไตรมาส 1/2566 หลังเจอการระบาดของโควิด-19 หลายระลอกจากต้นปี 2563 จนถึงปัจจุบัน
29 มิ.ย. 2564

นายเมธี สุภาพงษ์ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวในงานเสวนา “ฟ้าหลังฝน มิติใหม่ท่องเที่ยวไทย” โดยคาดว่าเศรษฐกิจไทยต้องใช้เวลาในการฟื้นตัว และอาจจะต้องรอถึงไตรมาส 1/2566 กว่าจะกลับมาฟื้นตัวได้เท่ากับในระดับที่ก่อนเกิดการระบาดของโควิด-19
สืบเนื่องจากการระบาดของโควิด-19 หลายระลอกตั้งแต่ต้นปี 2563 ที่ผ่านมา ส่งผลให้รัฐบาลต้องออกมาตรการเพื่อยับยั้งการแพร่ระบาด ทั้งการจำกัดการเคลื่อนที่ การงดเดินทาง การเว้นระยะห่าง ลดการรวมตัว เป็นต้น ถือเป็นมาตรการที่ส่งผลกระทบอย่างมากกับภาคการท่องเที่ยวทั้งในและต่างประเทศ รวมถึงธุรกิจที่เกี่ยวเนื่องกับภาคการท่องเที่ยว อาทิ โรงแรม ที่พัก ร้านอาหาร ภัตราคาร บริษัทนำเที่ยว สายการบิน ซึ่งเป็นกลุ่มที่ได้รับผลกระทบอย่างรุนแรงและยาวนาน จากการออกใช้มาตรการเพื่อยับยั้งการระบาดที่รุนแรงขึ้น ขณะที่การเร่งการฉีดวัคซีนในกลุ่มเสี่ยง เพิ่งจะเริ่มดำเนินการได้เมื่อต้นเดือน มิ.ย. 2564